Επίθεση στον πρόεδρο της επιτροπής για τη διαχείριση της αστυνομικής βίας Νίκο Αλιβιζάτο, ο οποίος με αφορμή το περιστατικό στο Κουκάκι με επιστολή του προς τον υπουργό Προστασίας του Πολίτη Μιχάλη Χρυσοχοϊδη απείλησε με παραίτηση, εξαπέλυσε ο υπουργός Ανάπτυξης Άδωνις Γεωργιάδης.

ADVERTISING

Ο κ.Γεωργιάδης μιλώντας στον Ant1 ζήτησε μάλιστα την κατάργηση της επιτροπής για την αστυνομική βία, υποστηρίζοντας ότι δεν χρειάζεται, διότι στην Ελλάδα δεν υπάρχει αστυνομική βία.

“Σέβομαι τον κ.Αλιβιζάτο, αλλά βιάστηκε και την πάτησε. Αλλά γιατί χρειαζόμαστε αυτή την επιτροπή; Δεν έχει η αστυνομία μέσα, διαδικασίες, ΕΔΕ δεν έχουμε ελέγχους, γιατί να δείξουμε υπερευαισθησία και φοβία ότι έχουμε στην Ελλάδα αστυνομική βία. Αυτό είναι ήχος από το παρελθόν που φοβόμαστε την αστυνομία. Η αστυνομία είναι όργανο της δημοκρατίας, δεν είναι εχθρός της”, είπε ο κ.Γεωργιάδης.

Υποστήριξε μάλιστα ότι η ΕΛΑΣ είναι “μακράν η πιο ήπια αστυνομία της Δύσης” και πως “όποιος έχει ζήσει σε χώρες της Δύσης και ακούει κατηγορίες για την ΕΛΑΣ τον πιάνουν τα γέλια”.

Υποστήριξε επίσης ότι οι εικόνες στο Κουκάκι είναι ο μόνος τρόπος που μπορεί να συλλάβει κανείς ανθρώπους και σχολίασε: “Δε φαντάζεται κανείς ότι θα μπει η αστυνομία σε ένα τέτοιο χώρο με κουραμπιέδες και μελομακάρονα. Θα υπάρχει και λίγη βία όταν έχει να κάνει κανείς με εγκληματίες”.

Σχολιάζοντας τις συλλήψεις του σκηνοθέτη και των δυο του γιων, στο Κουκάκι, ο υπουργός Ανάπτυξης υποστήριξε ότι οι δύο νεαροί βρίσκονταν μέσα στην κατάληψη. «Είχαν την κατοικία τους και δίπλα και την κατάληψη», είπε σχετικά.

Στην εκπομπή έκανε παρέμβαση φιλικό πρόσωπο της συζύγου και μητέρα των τριών συλληφθέντων και νονά του ενός, η οποία είπε πως «ο πατέρας είναι με κολάρο, τον πήγαν στον Ερυθρό» και ότι πλέον είναι και οι τρεις στη ΓΑΔΑ.

Η Ν.Μέντζα εξήγησε ότι, «ο ένας από τους δύο συλληφθέντες, ο 26χρονος, είναι ασκούμενος δικηγόρος απόφοιτος της Νομικής Αθηνών και ο 23χρονος είναι φοιτητής Αρχιτεκτονικής στην Πάτρα που ήρθε για Χριστούγεννα και κάνει την πτυχιακή του», αποκλείοντας το ενδεχόμενο οι δύο νεαροί να ήταν καταληψίες.

Ο υπουργός Ανάπτυξης όμως, ο οποίος πρόσφατα είχε καταγγείλει παραβίαση του οικογενειακού του ασύλου όταν μέλη του Ρουβίκωνα είχαν πετάξει φυλλάδια έξω απο το σπίτι του, επέμεινε θέτοντας το ερώτημα γιατί δεν άφησαν να περάσει η αστυνομία. “Εγώ ξέρω ένας νομοταγής πολίτης αν μπορεί να βοηθήσει την αστυνομία λέει ναι. Για να πει όχι προφανώς με κάποιο τρόπο βοηθούσαν την κατάληψη” υποστήριξε μάλιστα, αφήνοντας εμβρόντητη την κ.Μέντζα.

Κληθείς δε να σχολιάσει την καταγγελία του Γιάννη Ραγκούση για πυροβολισμό γυναίκας με πλαστικές αστυνομικές σφαίρες, είπε πως «αν ήταν πίσω από την πόρτα με τα καρφιά η γυναίκα, μπορεί να έχει κάποιες εκδορές».

Ενώ όσον αφορά στο ξεγύμνωμα νεαρού προ ημερών στα Εξάρχεια, από αστυνομικές δυνάμεις και για το αν είναι σύμφωνος με την πρακτική αυτήν, διερωτήθηκε «πολίτης αυτός;», για να συνεχίσει πως «αυτός είχε μολότοφ, την είχε πετάξει πριν από λίγα δευτερόλεπτα».